Ero ke on wara tak kekn̂e Xesus yîwya so,
Omtapotarî ponaro ro awexitaw so,
onpanatanmekrî me xa tak maxe.
Ero wa awexitaw so tak yaarono me xa mîhtînoyaxe omtapotarî.
Ero ke omtapotarî rma tak awowyaxe so,
yaarono ha.
Awahsîn̂enhîrî komo yanton mera tak awir̂axe so okre,
kekn̂e Xesus yîwya so.
Pîra,
ketken̂e hara entan̂e komo yîmtaka.
Abraaw pen yepamtho xa amna.
Tooto yantonînho pînî ro mak amna mehxa ro okwe.
Ero ke ahce warai poko kyam na mîîke hara kopi,
Awowyaxe so tak ha,
mîîke kopi?
ketken̂e yîwya.
On wara tko n̂examro n̂eyukyakn̂e Xesus,
Yaaro tan wîîkes awya so,
kicicme awexitaw so,
ero wa awehtoponhîrî komo yanton me thakwa wa maxe okwe,
kekn̂e yîwya so.
Ahce wa katî nai awanton komo awya so?
Eroromero katî nai amîn komo yaw?
Pîra ro mak.
Amumuru komo xa nasî amîn komo yawno me eroromero.
Ero ke ero wa xa marha was Ow hara,
Kaan Mumuru rma Ow ha.
Ero ke awowche so tak owya awehtoponhîrî komo yanton mera ro mak tak maxe okre.
Yaaro rma re wa mîîkexe,
Abraaw yepamtho amna ha,
mîîkexe.
Omtapotarî yenta xatî pîn tko amyamro okwe.
Ero ke owaika xe thakwa maxe okwe.
Pahxa Apapa yaw ka oyexitaw mîn hak n̂enpekn̂e Noro owya.
Ero mak tan wekatîmyas awya so,
yîn̂enpothîrî ha.
Aamo komo n̂enpotho poko xa marha maxe amyamro hara kica,
kekn̂e Xesus yîwya so.
Pîra ro mak,
Abraaw pen xa amna porinînho pen okwe,
ketken̂e yîwya.
Pîra ro mak,
kekn̂e Xesus yîwya so hara.
Abraaw pen yepamtho me awexitaw so ketaw ha re,
kir̂wan̂he xa re maxe noro pen wara xa marha.
Abraaw pen warahra ro makî tko maxe okwe.
Enko,
oyetapa xe maxe omtapotarî yentarî ke mak.
Yaarono rma thakwa wa wekatîmyas awya so.
Kaanî mtapotarî wencekn̂e,
ero rma tan wekatîmyas awya so.
Ero yipu poyero mak owaika xe maxe okwe.
Ero warahra ro mak xakn̂e Abraaw pen.
Ero ke noro yepamtho mera ro mak maxe okwe.
Anarî ro xa ham aamo komo kica.
Noro wa xa marha maxe kicicitho pokono me,
kekn̂e Xesus yîwya so.
Kica,
ketken̂e tak Parisew komo.
Anarî ro xîkîtho pînî ro mak amna.
Kaan xa Mîk amna Yîîm,
ketken̂e yîwya.
Pîra ro mak,
kekn̂e hara Xesus.
Kaan xîkrî me awexitaw so ketaw ha re ooxe re maxe ha Noro yawnonho me oyexirî ke.
Oyanme ro mak mokuhnînhîrî Ow.
Noro mak oyen̂epekn̂e oona.
Ahce wa awexirî ke so omtapotarî yentara mat hara kopi?
Oyentan̂e pînî ro me mak maxe.
Ero ke thakwa oyentara mat ham ke.
Ciabu xîkrî thakwa reha amyamro.
Ero ke noro yanme mak awexi xe maxe kica.
Waapa mîk ha pahxanînhîrî rma,
roowo yakîhtotoponho n̂ixa ro rma.
Yaarono xera ro mak nasî noro cemarontaxmu ro me cexirî thakwa.
Ero ke cemaro me mak nîmtapowasî kica.
Cemarontaxmu ro mak mîk Ciabu.
Acemaron komo yîîm mîk ha.
Yaarono mak wekatîmyas Owî reha awya so.
Ero yipu yekatîmrî ke rma Ow manwekyaxe kica.
Onoke xa ma re n̂een̂a ke kicicme oyehtopo?
Pîra ro mak.
Ero ke ahce kacho Ow manwekyat hara yaarono yekatîmn̂e ha?
Kaan xîkrî komo makî reha yîmtapotarî n̂encexe.
Amyamro reha entara maxe yîmxîkrî mera awexirî ke so okwe,
kekn̂e.
Ero wa kekn̂e Xesus yîwya so.
Taa,
ero yinhîrî on wara ketken̂e hara Xutew komo Xesus ya,
Kica,
ketken̂e,
kica,
Yaaro amna nîîke ham apoko.
Samaritanutho mak Mîkro kica,
worokyam nai ham yîropotaw,
nîîke amna apoko yaaro ham,
ketken̂e Xesus ya.
Pîra ro mak,
kekn̂e Xesus,
worokyam exihra ro mak nasî oropotaw.
Kir̂wan Mîk ha Apapa,
kan̂e Ow ha.
Kir̂wan Mîk ha,
kan̂e pîn amyamro opoko hara okwe.
Ow xa kir̂wan ha,
kahra was Ow.
Anarî xa nasî kir̂wanî ro me oyenpon̂e.
Ahce wa so na kehtopo yenpon̂e ro xa Mîk Apapa,
kekn̂e Xesus yîwya so.
Yaaro tan wîîkes awya so,
omtapotarî ponaro awexitaw so waipîn me ro mak tak maxe okre,
kekn̂e.
Ero wa kekn̂e Xesus yîwya so.
Kopi,
ketken̂e tak Parisew komo yîwya,
kopi,
yaaro amna nîîke ham apoko,
Worokyam nai ham yîropotaw,
kesî amna apoko.
Pahxa rma thakwa waihyakn̂e Abraaw pen.
Kweroman̂enhîrî pen komo marha waihyatken̂e.
Ero ke ahce wa mîîke hara kopi?
Omtapotarî ponaro xa awexitaw so waipîn me ro mak tak maxe,
mîîkesî kopi.
Onok warai me xa mesehtînoya hara kopi.
Abraaw pen waihyakn̂e,
kweronoman̂enhîrî pen komo marha waihyatken̂e,
n̂examro yopono ma re Amoro?
ketken̂e.
On wara n̂eyukyakn̂e hara Xesus,
Kir̂wan xa Ow ha,
kan̂e me oyexitaw tohnawno wara mak mencexe omtapotarî.
Apapa xa ero wa kesî opoko,
ponaro amna yehtopo Mîk ha,
mîîkexe,
Noro rma.
Kir̂wanî ro Mîkro,
kesî opoko.
Camkî mak maxe okwe Noro poko.
Onok warai na Mîkî Kaan?
kan̂e me mak maxe.
Owî reha ero wa kahra wasî.
Apohana,
onok warai na Mîk Kaan,
yîhtînopîra wasî,
ketaw owya cemarontaxmu me wasî awara so xa marha.
Wîhtînoyasî xa tko.
Yîmtapotarî marha wewehcasî.
On wara xakn̂e Abraaw pen,
omohtopo n̂een̂akn̂e.
Enîrî ke tak nahwowakn̂e noro pen.
Tawake xa xakn̂e ero poko.
Ero wa xakn̂e Abraaw pen.
Okre,
ketken̂e tak Xutew komo Xesus ya.
Poritomo me exihra ka masî.
50 cimn̂ipu ka exihra nasî awewrutoponhîrî.
Abraaw pen yenîn̂enho ma re Amoro awya?
ketken̂e Xesus ya.
Yaaro tan wîîkes awya so,
kekn̂e hara Xesus yîwya so,
mehxa rono Ow ha Abraaw pen yexihnawnonho rma.
Cehsom ro xa Ow ha,
kekn̂e yîwya so.
Ero wa kacho yentache tak toopu tak namekyatken̂e Xesus yetapacho tî re.
Poku,
n̂esen̂epanmekyakn̂e makî tko Xesus.
Kaan mîn yai tak n̂epatakekn̂e.
Yîchere so rma cekn̂e esenpora rma.
Ero wa cekn̂e Xesus.